**ΕΛΜΕ ΠΕΙΡΑΙΑ** Πειραιάς, 21-01-2014

 Πρωτ: 011

Κολοκοτρώνη 6

Τηλ. – Φαξ : 2104124810

 Κολοκοτρώνη 6, Πειραιά

e-mail : elmepeir@yahoo.gr

**Aνακοίνωση**

**ΟΙ ΣΥΛΛΟΓΟΙ ΚΑΘΗΓΗΤΩΝ ΣΤΗΡΙΖΟΥΝ ΤΙΣ ΑΠΟΦΑΣΕΙΣ ΤΗΣ ΕΛΜΕ ΚΑΙ ΔΕ ΣΥΓΚΡΟΤΟΥΝ ΟΜΑΔΕΣ ΕΡΓΑΣΙΑΣ ΓΙΑ ΤΗΝ ΑΞΙΟΛΟΓΗΣΗ**

Το Δ.Σ. της ΕΛΜΕ Πειραιά ενημερώνει ότι στα σχολεία που πραγματοποιήθηκαν σύλλογοι καθηγητών με θέμα τον ορισμό ομάδων εργασίας στο πλαίσιο της αυτοαξιολόγησης οι συνάδελφοι συντάχθηκαν, συντριπτικά, με την απόφαση της ΕΛΜΕ να μη συγκροτήσουν τέτοιες ομάδες. Οι αποφάσεις αυτές, που συνεχίζονται, είναι έκφραση των αποφάσεων του συνδικαλιστικού κινήματος, που με μαζικές Γενικές Συνελεύσεις έχει ταχθεί ενάντια στην αξιολόγηση.

Χαιρετίζουμε τους εκπαιδευτικούς που μαζικά ανταποκρίνονται στο κάλεσμα της ΕΛΜΕ και δε συγκροτούν ομάδες αυτοαξιολόγησης της σχολικής μονάδας, ως πρώτο βήμα απόρριψης της αξιολόγησης, που *επιδιώκει να καταστήσει τον εκπαιδευτικό συνένοχο και συμμέτοχο της αντιεκπαιδευτικής πολιτικής, για να οικοδομήσει το νέο και πιο ταξικό σχολείο της αγοράς, να εκφοβίσει,*να επιβάλει και να εδραιώσει την αρχή της ανταγωνιστικότητας ανάμεσα στις σχολικές μονάδες, κατηγοριοποιώντας έτσι τα σχολεία, με τους μαθητές και τους εκπαιδευτικούς τους. Γίνεται σε όλο και περισσότερους φανερό ότι στο πλαίσιο της περιβόητης Αξιολόγησης του Εκπαιδευτικού Έργου (Α.Ε.Ε.) και με το υλικό της αυτοαξιολόγησης θα διακρίνονται από τη μια σε σχολεία της ελίτ-αριστοκρατίας, κι από την άλλη της πλέμπας- των πολλών, με ορατό κίνδυνο τα τελευταία κάθε φορά σχολεία να κλείνουν κι οι εκπαιδευτικοί τους να στιγματίζονται και να απολύονται.

**ΓΙΑ ΤΗΝ ΕΝΗΜΕΡΩΣΗ ΤΩΝ ΣΥΝΑΔΕΛΦΩΝ:**

 Με πρωτοβουλία του Δ.Σ. της ΕΛΜΕ έγιναν δύο συναντήσεις-συσκέψεις με μεγάλη συμμετοχή, μια με τους Σχολικούς Συμβούλους και μια με τους διευθυντές των σχολείων. Τους ενημερώσαμε για τις αποφάσεις της ΕΛΜΕ ενάντια στη διαδικασία της αυτοαξιολόγησης στο πλαίσιο της Αξιολόγησης του Εκπαιδευτικού Έργου (Α.Ε.Ε.) και τους ζητήσαμε να μην ασκούν πίεση στους συναδέλφους παίρνοντας πρωτοβουλίες προώθησης της Α.Ε.Ε., να μην συμμετέχουν από τη θέση τους στην επιχείρηση παραπληροφόρησης και στον εκφοβισμό των καθηγητών, και να συνταχθούν με τις αποφάσεις του σωματείου και του κλάδου.

Οι συσκέψεις έγιναν σε καλό κλίμα και με διάθεση συνεννόησης από την πλειονότητα των παρευρισκόμενων. Οι περισσότεροι σχολικοί σύμβουλοι ισχυρίστηκαν ότι οι όποιες ενημερωτικές συναντήσεις με τα σχολεία έγιναν μόνο μετά από πρόσκληση των διευθυντών, μολονότι ελάχιστοι διευθυντές πήραν τέτοια πρωτοβουλία. Δυστυχώς όμως και κάποιοι σχολικοί σύμβουλοι, που δε σέβονται τον επιστημονικό και παιδαγωγικό τους ρόλο, επιδεικνύουν υπερβάλλοντα ζήλο στην προώθηση της Α.Ε.Ε., χρησιμοποιώντας απαράδεκτες μεθόδους, όπως να οργανώνουν “κρυφά”, μετά από προφορική πρόσκληση, ενημερωτικές συναντήσεις με Διευθυντές (μετά από ενέργειες του Δ.Σ. ματαιώθηκαν ως τώρα 2 συναντήσεις/επιμορφώσεις) και, το πιο απαράδεκτο, να προσπαθούν να εκφοβίσουν διευθυντές κι εκπαιδευτικούς, προκειμένου να υποχρεώσουν το σύλλογο να συγκροτήσει ομάδες εργασίας.

Το Δ.Σ. της ΕΛΜΕ είναι αποφασισμένο και θα πάρει μέτρα, για να σταματήσουν τέτοια φαινόμενα. Γι’ αυτό καλούμε διευθυντές και εκπαιδευτικούς να ενημερώνουν έγκαιρα την ΕΛΜΕ, ώστε να οργανώνεται αγωνιστική παρέμβαση.

**ΕΠΙΣΗΜΑΝΣΕΙΣ:**

 Για την αντιμετώπιση τέτοιων και άλλων απαράδεκτων φαινομένων επισημαίνουμε στους εκπαιδευτικούς τα παρακάτω:

**α)** Κανένας εκπαιδευτικός δεν είναι υποχρεωμένος να θέσει υποψηφιότητα για τις ομάδες εργασίας και κανένας σύλλογος καθηγητών δεν είναι υποχρεωμένος, σύμφωνα και με τις ίδιες τις εγκυκλίους για την αυτοαξιολόγηση, να ορίσει ομάδες εργασίας,

**β)** Στη συνεδρίαση του συλλόγου καθηγητών **ο σύλλογος αποφασίζει** αν δέχεται ή όχι να ορίσει ομάδες εργασίας. Απ’ τη στιγμή που ο σύλλογος αποφασίσει ομόφωνα ή κατά πλειοψηφία να μην ορίσει ομάδες εργασίας, τότε καμία μειοψηφία και κανένας εκπαιδευτικός δεν μπορούν να συγκροτήσουν μόνοι τους ομάδα/ες εργασίας. Επίσης η εγκύκλιος δεν δίνει στο διευθυντή αρμοδιότητα να ορίσει αυτός ομάδες εργασίας.

**γ)** Οι Διευθυντές δεν είναι υποχρεωμένοι να ανταποκρίνονται σε προφορικές προσκλήσεις σχολικών συμβούλων για συναντήσεις.

**Αποφάσεις του Δ.Σ. της ΕΛΜΕ Πειραιά:**

* Καλούμε τους εκπαιδευτικούς **να μην εκδηλώσουν ενδιαφέρον** για συμμετοχή στις σχετικές ομάδες εργασίας και τους συλλόγους καθηγητών **να μη συγκροτήσουν** καμία ομάδα εργασίας και να μην προχωρήσουν σε υποχρεωτική ανάθεση σε κανέναν εκπαιδευτικό, γιατί αυτό θα σημάνει την έναρξη της διαδικασίας της αξιολόγησης.
* ***Οι Διευθυντές*** *να μην στηρίξουν και να μη συμμετάσχουν στην όλη διαδικασία.*
* Στη συνεδρίαση του συλλόγου με θέμα τη συγκρότηση ομάδων εργασίας στο πλαίσιο της Α.Ε.Ε- αυτοαξιολόγησης, το Δ.Σ. της ΕΛΜΕ προτείνει στο σύλλογο να καταγράψει, ως απόφαση, στο πρακτικό τα εξής**: *«Ο σύλλογος καθηγητών του …σχολείου συντάσσεται και στηρίζει τις αποφάσεις της ΕΛΜΕ Πειραιά και της ΟΛΜΕ ενάντια στην Αξιολόγηση και γι’ αυτό δεν μπορεί να συγκροτήσει τις σχετικές ομάδες εργασίας, που αφορούν τη διαδικασία της Αξιολόγησης Εκπαιδευτικού Έργου-αυτοαξιολόγησης».***

**Στη φάση αυτή δίνουμε τη μάχη συλλογικά να μην περάσει η αυτοαξιολόγηση-Α.Ε.Ε.** και δεν έχουμε εμείς πρόθεση να θέσουμε απέναντί μας τους Σχολικούς Συμβούλους και τους Διευθυντές. Υπενθυμίζουμε όμως ότι επιμένουμε στην παρακάτω απόφαση την οποία και θα εφαρμόσουμε σε όποια περίπτωση χρειαστεί.

* *« Μπλοκάρουμε με όρους συλλογικών αποφάσεων και όρους κινήματος την οποιαδήποτε απόπειρα εφαρμογής της αξιολόγησης και την ακυρώνουμε στην πράξη με αποφάσεις Δ.Σ., Γενικών Συνελεύσεων και Επιτροπών Αγώνα.*
* *Δε συμμετέχουμε σε οποιαδήποτε διαδικασία που σχετίζεται με την εφαρμογή της αξιολόγησης (π.χ. ερωτηματολόγια, επιμορφώσεις κ.ά.).*
* *Κανένα στέλεχος της Δημόσιας Διοίκησης που αναλαμβάνει οποιονδήποτε ρόλο στην εφαρμογή της αξιολόγησης δεν έχει θέση στο συνδικαλιστικό κίνημα. Έξω οι αξιολογητές από τα συνδικάτα και τα σωματεία.».*

**Ο αγώνας για την ανατροπή του όλου πλαισίου της Αξιολόγησης θα κλιμακωθεί. Σ’ αντίθεση μ’ αυτήν την πολιτική** **διεκδικούμε:**

* ΕΝΙΑΙΟ ΔΗΜΟΣΙΟ ΔΩΡΕΑΝ ΣΧΟΛΕΙΟ ΓΙΑ ΟΛΑ ΤΑ ΠΑΙΔΙΑ
* ΜΟΝΙΜΗ ΣΤΑΘΕΡΗ ΔΟΥΛΕΙΑ ΓΙΑ ΟΛΟΥΣ- ΜΑΖΙΚΟΥΣ ΔΙΟΡΙΣΜΟΥΣ ΤΩΡΑ
* ΕΩΣ 20 ΜΑΘΗΤΕΣ ΣΤΟ ΤΜΗΜΑ
* ΕΤΗΣΙΑ ΕΠΙΜΟΡΦΩΣΗ ΤΩΝ ΕΚΠΑΙΔΕΥΤΙΚΩΝ ΣΤΟ ΠΑΝΕΠΙΣΤΗΜΙΟ ΚΑΙ ΜΕ ΑΠΑΛΛΑΓΗ ΑΠΟ ΤΑ ΔΙΔΑΚΤΙΚΑ ΚΑΘΗΚΟΝΤΑ

 **ΓΙΑ ΤΟ Δ.Σ. ΤΗΣ ΕΛΜΕ**

**Ο ΠΡΟΕΔΡΟΣ Ο Γ. ΓΡΑΜΜΑΤΕΑΣ**

  

 ΣΑΒΒΑ ΣΑΒΒΑΣ ΣΤΑΘΗΣ ΣΚΛΑΒΕΝΙΤΗΣ

